Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Институт за демократија и економски анализи – ИДЕА, поднесена преку полномошник Илир Османи против Општина Липково, по предметот Барање за пристап до информации од јавен карактер, на ден 06.05.2025 година го донесе следното:

**Р Е Ш Е Н И Е**

1. Жалбата изјавена од Здружението на граѓани Институт за демократија и економски анализи – ИДЕА, поднесена преку полномошник Илир Османи против Општина Липково, заведена во Агенцијата со бр.08-158 на 24.04.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Здружението на граѓани Институт за демократија и економски анализи – ИДЕА, како што е наведено во Жалбата, преку електронска пошта на 01.04.2025 година поднело Барање за пристап до информации од јавен карактер до Општина Липково со кое побарало по е-маил да му се достави електронски запис од следните информации:

1. „ Вкупната сума за секој организиран ифтар од страна на Општина Липково во соработка со друштвата.
2. Копии од сметките, договорите или финансисикте документи кои ги докажуваат трошиците за овие организирања.

 Ифтарите за кои бараме информации се :

* 02 март – Традиционален ифтар за почеток на месецот Рамазан.
* 12 март – Заеднички ифтар со целата структура на огранокот.
* 13 март – Ифтар со Друштвото “Edhe unë jam Mateçi”.
* 15 март - Заеднички ифтар организиран од Страна на Исламски Младински Форум – Огранок Куманово и Општина Липково.
* 25 март – Ифтар со Оџите, Имамите, пензионерите и Муфтиството на Општина Куманово и Липково.
* 28 март – Дистрибуција на прехрамбени пакети за семејствата кои имаат потреба“.

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр.08-158 на 24.04.2025 година.

Агенцијата со електронски допис бр.08-158 од 24.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**